Presidenti Bush deklaroi se operacionet kryesore ushtarake në Irak kanë përfunduar - 2003-05-01
Presidenti Bush mbajti mbrëmë fjalimin e shumëpritur nga aeroplanmbajtësja USS Abraham Lincoln
Në luftën e Irakut, thotë Presidenti Bush, Shtetet e Bashkuara dhe aleatët e tyre dolën fitimtarë. Ndërkohë që operacionet kryesore luftarake kanë përfunduar, ai foli për sfidat që dalin para. Presidenti thotë se forcat amerikane po kërkojnë për armë të shkatërrimit në masë, të cilat përbënin njërën prej arësyeve që ai parashtroi për pushtimin e Irakut. Rënia e Sadam Huseinit i ka bërë Shtetet e Bashkuara dhe aleatët e tyre më të sigurtë, sepse udhëheqësi irakian po i ndihmonte terroristët të shtinin në dorë armë kimike dhe biologjike, tha Presidenti Bush. Presidenti u orvat përsëri të bënte lidhje ndërmjet luftës në Irak me luftën në shkallë më të gjerë kundër terrorizmit që ka filluar pas sulmeve kundër Qendrës Botërore të Tregëtisë në New York dhe Pentagonit në Washington. Në atë sulm, tha ia, terroristët i shpallën luftë Shteteve të Bashkuara dhe luftë gjetën. Në Irak, thotë Presidenti Bush, kalimi nga diktatura në demokraci do të marrë kohë, por çdo përpjekje për të, ia vlen. Ai thotë se koalicioni i drejtuar nga Shtetet e Bashkuara do të qendrojë atje deri sa misioni të përmbushet dhe ata të jenë në gjendje të lënë pas një Irak të lirë. Mënyra se si ishte formuluar fjalimi i Presidentit Bush në kuvertën e aeroplanmbajtëses USS Abraham Lincoln, nuk linte të kuptohej se ai deklaronte zyrtarisht që lufta ka përfunduar, gjë që sipas Konventës së Gjenevës, do të shtronte para Shteteve të Bashkuara detyrimin për lirimin e robërve të luftës dhe ndaljen e fushatës për gjetjen dhe kapjen e udhëheqësve të veçantë. Trupat amerikane kanë liruar tashmë disa robër lufte, por ato po i vazhdojnë kërkimet për shumë pjesëtarë të qeverisë së mëparshme, përfshirë Sadam Huseinin.//ic//